ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ. 57/2546เรื่อง การอนุญาตให้สถาบันจัดอันดับความน่าเชื่อถือประกอบธุรกิจที่เกี่ยวข้อง เนื่องจากปัจจุบันการลงทุนผ่านกองทุนรวมมีความสําคัญมากขึ้นเป็นลําดับ การมีข้อมูลเกี่ยวกับกองทุนรวมและบริษัทจัดการซึ่งประกอบธุรกิจด้านการจัดการลงทุนให้แก่กองทุนรวมเผยแพร่อย่างเพียงพอและมีคุณภาพจึงจําเป็นอย่างยิ่งสําหรับผู้ลงทุนที่ประสงค์จะลงทุนผ่านกองทุนรวมเหล่านั้น และเพื่อให้สถาบันจัดอันดับความน่าเชื่อถือในฐานะเป็นผู้ประกอบวิชาชีพในการประเมินฐานะและความสามารถในการชําระหนี้ของกิจการใด ๆ สามารถดําเนินการจัดอันดับกองทุนรวมและจัดอันดับบริษัทจัดการได้ เพราะเป็นการประกอบกิจการที่เกี่ยวเนื่องใกล้เคียงกับการจัดอันดับความน่าเชื่อถือ และเพื่อให้มีการดําเนินการดังกล่าวอย่างมีมาตรฐาน เป็นกลาง และเป็นธรรม โดยคํานึงถึงประโยชน์ของผู้ลงทุนเป็นสําคัญ อาศัยอํานาจตามความในข้อ 6(4) แห่งประกาศคณะกรรมการกํากับหลักทรัพย์และตลาดหลักทรัพย์ เรื่อง การกําหนดลักษณะการให้คําแนะนําแก่ประชาชนที่ไม่ถือเป็นการประกอบธุรกิจหลักทรัพย์ประเภทการเป็นที่ปรึกษาการลงทุน ลงวันที่ 18 มีนาคม พ.ศ. 2536 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "สถาบันจัดอันดับความน่าเชื่อถือ" หมายความว่า ผู้ซึ่งประกอบธุรกิจการจัดอันดับความน่าเชื่อถือเป็นทางค้าปกติ โดยได้รับความเห็นชอบจากสํานักงาน "การจัดอันดับกองทุนรวม" หมายความว่า การให้คําแนะนําหรือความเห็นเกี่ยวกับคุณค่าหรือความเหมาะสมในการลงทุนของกองทุนรวมเชิงเปรียบเทียบ โดยอาจให้สัญลักษณ์หรือเครื่องหมายอื่นใดเพื่อประกอบการให้ความเห็นด้วยก็ได้ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทจัดการกองทุนรวม "ผู้บริหาร" หมายความว่า กรรมการ กรรมการบริหาร ผู้จัดการ พนักงานระดับผู้จัดการฝ่ายขึ้นไป หรือผู้ซึ่งดํารงตําแหน่งเทียบเท่าที่เรียกชื่ออย่างอื่นที่มีอํานาจในการจัดการ และให้หมายความรวมถึงบุคคลซึ่งสถาบันจัดอันดับความน่าเชื่อถือทําสัญญาให้มีอํานาจทั้งหมดหรือบางส่วนในการบริหารงาน หรือคณะบุคคลซึ่งสถาบันจัดอันดับความน่าเชื่อถือแต่งตั้งให้เป็นผู้พิจารณาการจัดอันดับความน่าเชื่อถือ "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ให้สถาบันจัดอันดับความน่าเชื่อถือประกอบธุรกิจการจัดอันดับกองทุนรวมได้ โดยต้องได้รับความเห็นชอบจากสํานักงานให้เป็นผู้ซึ่งประกอบธุรกิจการจัดอันดับกองทุนรวมเป็นทางค้าปกติตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไขและวิธีการประกอบธุรกิจการจัดอันดับกองทุนรวมข้อ ๓ ให้สถาบันจัดอันดับความน่าเชื่อถือประกอบกิจการการจัดอันดับบริษัทจัดการได้ โดยต้องแจ้งต่อสํานักงานตามแบบพร้อมเอกสารหลักฐานตามที่สํานักงานประกาศกําหนด หากสํานักงานไม่ได้แจ้งเป็นอย่างอื่นภายในสี่สิบห้าวันนับแต่วันที่ได้รับแจ้งพร้อมเอกสารหลักฐานถูกต้องครบถ้วน ให้ถือว่าสถาบันจัดอันดับความน่าเชื่อถือได้รับอนุญาตจากสํานักงานให้ประกอบกิจการการจัดอันดับบริษัทจัดการได้ ข้อ ๔ สถาบันจัดอันดับความน่าเชื่อถือที่ประสงค์จะประกอบกิจการการจัดอันดับบริษัทจัดการต้องมีคุณสมบัติตามข้อ 4 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ อข./ธ./น. 15/2546 เรื่อง การประกอบธุรกิจอื่นของบริษัทหลักทรัพย์ ลงวันที่ 26 ธันวาคม พ.ศ. 2546 ด้วยข้อ ๕ ในการจัดอันดับบริษัทจัดการ สถาบันจัดอันดับความน่าเชื่อถือต้องปฏิบัติให้เป็นไปตามหลักเกณฑ์การจัดอันดับบริษัทจัดการตามที่กําหนดไว้ในข้อ 5 และข้อ 6 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ทรัพย์ ที่ อข./ธ./น. 15/2546 เรื่อง การประกอบธุรกิจอื่นของบริษัทหลักทรัพย์ ลงวันที่ 26 ธันวาคม พ.ศ. 2546 ด้วยโดยอนุโลม ข้อ ๖ ในกรณีที่สถาบันจัดอันดับความน่าเชื่อถือฝ่าฝืนหรือไม่ปฏิบัติตามประกาศนี้ให้สํานักงานมีอํานาจสั่งให้สถาบันจัดอันดับความน่าเชื่อถือกระทําการ แก้ไขการกระทํา หรืองดเว้นการกระทําได้ข้อ ๗ ในกรณีที่สํานักงานเห็นว่าสถาบันจัดอันดับความน่าเชื่อถือขาดคุณสมบัติตามข้อ 4 หรือฝ่าฝืนหรือไม่ปฏิบัติตามข้อกําหนดในข้อ 5 และข้อ 6 ให้สํานักงานมีอํานาจดําเนินการดังต่อไปนี้ (1) ภาคทัณฑ์ (2) พักการประกอบการที่ได้รับความเห็นชอบ (3) เพิกถอนการให้ความเห็นชอบข้อ ๘ ประกาศนี้ให้ใช้บังคับตั้งแต่วันที่ 1 มกราคม พ.ศ. 2547 เป็นต้นไปผู้มีอํานาจลงนาม - ประกาศ ณ วันที่ 26 ธันวาคม พ.ศ. 2546 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์